Jennifer Geerlings-Simons

**Jennifer Geerlings-Simons** (født 1953) er en surinamsk lege og politiker som har vært Surinams president siden juli 2025. Hun er medlem av Det nasjonale demokratiske parti (*Nationale Democratische Partij*, NDP) og hun har vært partiets president siden 2024. 

Geerlings-Simons innledet sin yrkeskarriere som hudlege og arbeidet senere i det nasjonale HIV/AIDS-programmet. I 1996 engasjerte hun seg i politikken og ble innvalgt i nasjonalforsamlingen ved valget samme år. Etter at hun ble gjenvalgt i de tre neste valgene ble hun i 2010 valgt til leder (ordfører) i nasjonalforsamlingen, en posisjon hun hadde til 2020. Hun var første kvinne i denne posisjonen.

I juli 2024 ble Geerlings-Simons president i Det nasjonale demokratiske parti etter at Desi Bouterse trakk seg. Året etter, i mai 2025, ledet hun partiet til flertall ved valget 25. mai 2025. Geerlings-Simons ble etter det valgt til landets president 6. juli 2025 og ble den første kvinnelige presidenten i landets historie.

## Bakgrunn og familie
Simons, som er hennes fødenavn, er født 5. september 1953 og vokste opp i hovedstaden Paramaribo som den eldste av fire søsken. Hun studerte medisin ved *Anton de Kom University of Suriname* hvor hun tok eksamen i 1979. 

Etter å ha tatt utdanning som spesialist i Nederland dro hun tilbake til Surinam for å arbeide. Hennes første arbeidsplass var i Onverwacht i distriktet Para, et sted hun senere refererte til i sitt politiske arbeid. I 1983 arbeidet hun en kort tid ved Academic Hospital Paramaribo før hun flyttet over til Dermatology Division (dermatologisk avdeling). Hun forble der til 2002. I denne perioden utarbeidet hun også et nasjonalt HIV/AIDS-program for Surinam.

I 1981 giftet Simons seg med Glenn Geerlings. Paret har tre barn. Hennes eldste sønn døde i 2015.

## Politisk karriere
Simons ble første gang innvalgt i nasjonalforsamlingen i 1996 i valgdistriktet Paramaribo og for Det nasjonale demokratiske parti (NDP). Hun var leder for NDPs parlamentsgruppe fra 2000 til 2006.

Etter valget i 2010 ble Geerlings-Simons valgt til leder for nasjonalforsamlingen, en posisjon hun hadde til 2020. I april 2012 ble Simons beskyldt av opposisjonen i parlamentet for diktatorisk oppførsel på grunn av hennes beslutning om å forby parlamentsmedlemmer å referere til den såkalte amnestiloven av 2012 i debatten omkring en anti-stalkinglov.

Den 8. april 2020 ble Geerling-Simons valgt til å lede parlamentets krisehåndtering av COVID-19 pandemien.

Den 20. juni 2020 kunngjorde Geering-Simons at hun ønsket å trekke seg fra politikken. Hun hadde blitt valgt inn i parlamentet samme år, men hun bestemte seg for ikke å ta plass der. Stephen Tsang som sto på sjette plass på NDPs liste overtok da hennes plass.

## Surinams president
Den 13. juli 2024 etterfulgte hun Dési Bouterse som leder for NDP. Det følgende året ledet hun sitt parti til valgseier ved valget 25. mai 2025. NDP fikk i stand en koalisjonsavtale med fem andre partier som støttet Geerlings-Simons som president. Dette utgjorde det to tredjedels flertall som hun trengte for å bli Surinams president. 

Den 3. juli stadfestet Det progressive reformpartiet (*Vooruitstrevende Hervormings Partij*, VHP) som ledet regjeringskoalisjonen, at de ikke ville fremme noen egen kandidat mot Geerlings-Simons. Det ble heller ikke foreslått andre motkandidater, og hun ble som eneste kandidat valgt 6. juli med NPS-leder Gregory Rusland som visepresident. Hun ble tatt i ed 16. juli 2025 som den første kvinnelige presidenten i landets historie.

## Fotnoter


## Referanser


## Eksterne lenker
*